ORDE do 4 de maio de 2004 pola que se convocan para o ano 2004 o recoñecemento das agrupacións de produtores de pataca de consumo e as axudas para o seu fomento e apoio, na Comunidade Autónoma de Galicia.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 13/05/2004

A Orde do 16 de xullo de 2003, da Consellería de Política Agroalimentaria e Desenvolvemento Rural, que se publicou no Diario Oficial de Galicia número 143, do 24 de xullo, establecía as bases reguladoras para o recoñecemento das agrupacións de produtores de patacas de consumo, e convocábanse as axudas para o seu fomento e apoio, na Comunidade Autónoma de Galicia.
Tendo en conta que o mercado da pataca de consumo presenta fortes oscilacións dos prezos, de carácter cíclico, que provocan inestabilidade no sector e grandes prexuízos económicos, é fundamental fomentar o asociacionismo agrario como un instrumento básico para defender os intereses dos agricultores e paliar os problemas que se derivan tanto
da deficiente estrutura produtiva e comercial como da atomización e dispersión da oferta.
As consideracións anteriores xustifican a continuidade deste programa de axudas, de acordo tamén co que se establece no Real decreto 970/2002, do 24 de setembro, do Ministerio de Agricultura, Pesca e Alimentación.
Por todo o exposto, en consonancia co establecido no artigo 30º.I.1 e 3 do Estatuto de autonomía de Galicia e no uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto convocar para o ano 2004, o recoñecemento das agrupacións de produtores de patacas de consumo, non destinadas á industria feculeira, e as axudas para o seu fomento e apoio, na Comunidade Autónoma de Galicia, reguladas pola Orde do 16 de xullo de 2003 (DOG nº 143, do 24 de xullo), da Consellería de Política Agroalimentaria e Desenvolvemento Rural.
Artigo 2º.-Condicións e finalidade.
1. Para poder obter o recoñecemento como agrupacións de produtores de patacas de consumo e poderse acoller ás axudas para o seu fomento e apoio, deberanse cumprir os requisitos establecidos na Orde do 16 de xullo de 2003, da Consellería de Política Agroalimentaria e Desenvolvemento Rural.
2. O recoñecemento e as axudas para as agrupacións de produtores de patacas de consumo teñen por finalidade fomentar o asociacionismo no medio rural, apoiando a constitución e o funcionamento administrativo das agrupacións de produtores, para favorecer a concentración da oferta no sector da pataca e adecuar a produción e comercialización ás exixencias do mercado.
Este programa de axudas tamén ten por finalidade fomentar a constitución e potenciación dun fondo operativo que facilite o funcionamento continuo das agrupacións, a vinculación dos seus socios e a execución dun plan de accións dirixido a mellorar as estruturas produtivas e de comercialización das agrupacións de produtores de patacas de consumo, non destinadas á industria feculeira.
Artigo 3º.-Solicitudes, documentación e xestión das axudas.
1. As solicitudes para obter o recoñecemento como agrupacións de produtores de patacas de consumo, non destinadas á industria feculeira, presentaranse segundo o establecido no artigo 4º da Orde do 16 de xullo de 2003, xunto coa documentación que se detalla nese mesmo artigo.
2. As solicitudes de axudas para a constitución e o funcionamento das agrupacións de produtores de patacas de consumo, e para mellorar as súas estruturas produtivas e de comercialización, presentaranse segundo o establecido nos artigos 8º e 11º, respectivamente, da Orde do 16 de xullo de 2003, xunto coa documentación que se detalla nos devanditos artigos.
3. O recoñecemento e rexistro das agrupacións de produtores, as entidades beneficiarias, os conceptos subvencionables e contía económica, os criterios de valoración, o procedemento de xestión das axudas e a forma de xustificación destas, axustaranse ao establecido na Orde do 16 de xullo de 2003.
Artigo 4º.-Prazo de presentación.
1. As solicitudes para o recoñecemento das agrupacións de produtores de patacas de consumo poderanse presentar ao longo de todo o ano, cando as entidades interesadas o consideren oportuno.
2. As solicitudes de axudas para a constitución e o funcionamento das agrupacións de produtores de patacas de consumo, así como para mellorar as súas estruturas produtivas e comerciais, poderanse presentar ata o 31 de xullo inclusive do ano en curso.
Artigo 5º.-Financiamento.
A concesión das axudas efectuarase con cargo á aplicación orzamentaria 09.04.615-A.770.0, por un importe de 200.000 euros, dos orzamentos xerais da Comunidade Autónoma de Galicia para o ano 2004.
Esta dotación orzamentaria poderase incrementar con fondos adicionais, tanto estatais como desta Comunidade Autónoma, principalmente a transferencia de fondos que lle corresponde facer ao Ministerio de Agricultura, Pesca e Alimentación.
En todo caso, a concesión das axudas para as agrupacións de produtores de patacas de consumo recoñecidas en Galicia estará condicionada á existencia de crédito axeitado e suficiente e limitarase ás dispoñibilidades orzamentarias.
Quedan exentas de achegar os xustificantes do cumprimento das obrigas coa Seguridade Social, Facenda autonómica e Axencia Tributaria, as agrupacións de produtores de patacas de consumo beneficiarias de axudas que non superen os 1.500 euros, de acordo co establecido no artigo 42º da Lei 8/2003, do 29 de decembro, dos orzamentos xerais da Comunidade Autónoma de Galicia para o ano 2004.
Disposicións derradeiras
Primeira.-Facúltase o director xeral de Industrias e Promoción Agroalimentaria, para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de maio de 2004.
Juan Miguel Diz Guedes
Conselleiro de Política Agroalimentaria
e Desenvolvemento Rural
CONSELLERÍA DE XUSTIZA, INTERIOR E ADMINISTRACIÓN
LOCAL